שני אירועים ביטחוניים היום (שני) בירושלים. חייל נפצע קשה מירי בטרמפיאדה, סמוך למנהרת הר הצופים. הפצוע פונה לבית החולים הדסה הר הצופים, והמשטרה סגרה את האזור ועורכת מרדף אחר היורה. מוקדם יותר היום, אדם אחד נהרג וחמישה נפצעו באורח קל בפיגוע דריסה בירושלים. טרקטור דרס הולך רגל, הפך אוטובוס על צידו ופגע ברכב פרטי בצומת הרחובות משה זקס וחיים ברלב בשכונת שמואל הנביא. נהג הטרקטור נורה למוות על ידי אנשי כוחות הביטחון, אחד מהם נפצע באורח קל. ההרוג הוא אברהם וואלעס, בן 29, אב לחמישה ילדים.

מחקירת אירוע הירי עולה כי החייל נורה בבטנו על ידי אדם שהיה לבוש בגדים שחורים. היורה נמלט מהמקום על אופנוע. מאבטח שעמד ליד החייל ניסה לירות לעבר החשוד, אך לא הצליח לפגוע בו. ניצב יוסי פריינטה, אמר כי ישנו חשד גבוה שמדובר בפיגוע. לדבריו, משטרת מחוז ירושלים צפויה לקבל תגבור משמעותי של כוחות שייתפרסו ברחבי העיר בעקבות ההסלמה. ״נציף את ירושלים בשוטרים בכל נקודות החיכוך. אנחנו מתגברים את הכוחות ונחזיר את הביטחון לתושבי ירושלים״. באוניברסיטה העברית בהר הצופים ביקשו להדגיש כי האירוע לא התרחש במתחם הקמפוס.

עברו לתצוגת גלריה אירוע הירי סמוך למנהרת הר הצופים, היום צילום: אמיל סלמן

המחבל בפיגוע הדריסה הוא מוחמד נאיף ג'עאביס, תושב ג'אבל מוכבר, בעל עבר פלילי המוכר למשטרה. הוא יצא על גבי טרקטור מאתר בנייה ופגע בהולך רגל בן 29 שעבר לידו. אז פנה ימינה לכיוון כיכר זוועהיל וכעבור מטרים ספורים השתמש בכף הטרקטור כדי להפוך את האוטובוס בו שהו הנהג ועובד נוסף של חברת ההסעות. השניים נפגעו באורח קל והצליחו לחלץ את עצמם. מזירת האירוע יוצאים אוטובוסים בקו ירושלים-ביתר עילית. ביתו של אחיו של המחבל נהרס לפני כחודש, לאחר שנבנה ללא היתר

פאדי בדארנה פרמדיק מד"א שהגיע עם צוותי ההצלה לזירה סיפר ל"הארץ" כי במקום היה המחבל ההרוג ובחור בן 29 במצב קשה מאד. "ביצענו בו החייאה ממושכת אבל לבסוף נאלצנו לקבוע את מותו. בנוסף טיפלנו בשישה פצועים שסבלו מפגיעות קלות, חלקם מחרדה". ארבעה פצועים פונו בית החולים הדסה הר הצופים במצב קל.

"חששנו מאירוע כזה", אמר מפקד מחוז ירושלים במשטרה, ניצב יוסי פריינטה, שהוסיף, "צפינו אירוע כזה. לוחם שב"ס ושני השוטרים שהיו בקרבת מקום נהגו כפי שמצופה מהם". לאור המצב הביטחוני, במשטרת ירושלים נערכים להסלמה בפיגועים העממיים בעיר, וכוחות גדולים של משטרה סופחו למחוז כדי לעבות את האבטחה בשכונות התפר בעיר וסמוך לכפרים במזרח ירושלים.

עברו לתצוגת גלריה אברהם וואלעס צילום: ללא קרדיט

מפכ"ל המשטרה, יוחנן דנינו, אמר כי מדובר בפיגועים קשים יותר לסיכול, כיוון שמדובר במחבלים בודדים ואין מידע מוקדם על הכוונה לבצע פיגוע. "הימים האלה הם הרגישים ביותר", אמר דנינו שהגיע לזירת האירוע בהר הצופים. "צפינו שברגע שהתמונות מהרצועה יופצו ויתחילו לדבר על הפסקת אש והפוגה אנחנו עלולים להתקל באיומים מהסוג הזה של ניסיון לייצר פיגוע. פיגועים עממיים הם היותר בעייתיים לסיכול. כאן המפתח הוא רגישות ועירנות כי אין מידע מוקדם. מדובר באנשים שברגע נתון מחליטים לבצע פיגוע".

ראש העיר ירושלים, ניר ברקת, אמר כי פיגוע מעין זה יכול היה לקרות בכל מקום בישראל ושיבח את השוטרים שהשתלטו על המחבל. "יכול היה להיות פה אסון כבד מאוד, אלמלא עירנותם ותושייתם של השוטרים. הטרקטור לא הספיק לנסוע מאה מטר". עם זאת, ברקת הפציר בתושבי העיר "לא לקחת את החוק לידיים. מי שיעשה את זה ישלם ביוקר".

סמוך למקום הפיגוע היום, אירע פיגוע התאבדות באוטובוס קו 2 ב-2003 בו נהרגו 23 בני אדם. שכונת שמואל הנביא, ובמיוחד צומת הרחובות משה זקס וחיים בר לב, מהווים מעין קו תפר בין מזרח העיר למערבה. מפקד המחוז פריינטה סיפר כי מאז תחילת האירועים עיבתה המשטרה באופן משמעותי את כוחותיה בשכונה ובאזורים נוספים מחשש לפיגועים עממיים לאות הזדהות עם תושבי רצועת עזה.

ביולי 2008 נהרגו ארבעה בני אדם ועוד עשרות נפצעו בפיגוע דריסה באמצעות טרקטור בירושלים. נהג הטרקטור יצא מאתר בנייה ונסע נגד כיוון התנועה ברחוב יפו ופגע באוטובוסים, הולכי רגל ומכוניות שעברו בדרכו. כשהגיע לבניין רשות השידור, הצליח שוטר לעלות על הטרקטור. הנהג המשיך להשתולל, ואז שוטר יס"מ וחייל נוסף ירו בו למוות.

בפיגוע שני שאירע שלושה שבועות לאחר מכן ברחוב המלך דוד בירושלים, נפצעו 24 בני אדם אחד מהם באורח בינוני עד קשה. המחבל הצליח לפגוע בחמישה כלי רכב לפני שנורה למוות. המחבל, רסאן אבו טיר, בן 22, תושב אום טובא במזרח ירושלים, נורה בידי אזרח וקצין מג"ב שהיו במקום.

באוקטובר 2013 נהרג פלסטיני מאש כוחות צה"ל לאחר שפרץ לבסיס א-ראם שבאזור קלנדיה כשהוא נוהג בדחפור. כוח תותחנים המוצב במקום ביצע נוהל מעצר חשוד ולאחר מכן ירה לעבר הנהג, ומותו נקבע במקום. גורמים פלסטינים אמרו כי הדורס הוא יונס אל רדיידה, משכונת אלאשקרייה בבית חנינא. תושבים בשכונה אמרו כי כמה שעות לפני שביצע את הפיגוע, קיבלה משפחתו צו הריסה לביתה. אל רדיידה, הוא אחיו של מארי אל רדיידה, שביצע פיגוע דריסה באמצעות טרקטור ליד קניון מלחה בירושלים ב-2009, גם הוא נורה ונהרג.

עברו לתצוגת גלריה